বারবার ডাক্তার পরিবর্তনে বিপদ বাড়ে!
প্রকাশ : মে ০৬,২০১৭
নিউজগার্ডেনবিডিডটকম,মে ০৬,২০১৭
শরীর মাত্রই অসুস্থ হবে এটাই স্বাভাবিক। কেউ কেউ আছেন যারা সামান্য অসুখে ওষুধ খেয়ে থাকেন। অনেকেই আবার একটু সমস্যায় ডাক্তারের কাছে ছুটে যান। যেটাই হোক না কেন, দুটোতেই কিন্তু বিপদের ঝুঁকি আছে। সম্প্রতি বিশেষজ্ঞরা বলেছেন, অনেকেই আছেন যাদের এক ডাক্তারে মন ভরে না। তারা আজ এ ডাক্তার, তো কাল আরেক ডাক্তারের কাছে যান। আর কারণে কিংবা অকারণে ঘনঘন ডাক্তার বদল কিন্তু মোটেই ঠিক নয়। এতে জটিলতা বাড়ে বইকি, কমে না।
বিশেষজ্ঞরা বলেন, অসুখ মানেই শুধু তো শরীর নয়, মনের ওপরও চাপ। এরপরের স্টেজে একের পর এক আসতে থাকে, ডাক্তার, ওষুধ, নানান পরীক্ষা-নিরীক্ষা। সেখানে যদি আবার জুড়ে বসে, ঘনঘন ডাক্তার বদল, তাহলে মহাবিপদ। একজন ডাক্তারের হাতে যেভাবে চিকিত্‍সা শুরু হয়, তাকে বদল করলে সবটাই আমূল বদলে যায়। ফের প্রথম থেকেই চিকিত্‍সা আবার শুরু করতে হয়।
আবার রোগী ও ডাক্তারের মধ্যে একবার সন্দেহ ঢুকে পড়া মানেই, পরের ডাক্তারকে বিশ্বাসের প্রশ্নেও তা প্রভাব ফেলতে বাধ্য। বারবার ডাক্তার বদল মানেই প্রতিবার ওষুধও বদল। এর ফলে অনেক সময়ই ওষুধ ঠিকমতো কাজে দেয় না, শরীরে প্রভাব কমে যায়।
বিশেষজ্ঞরা বলেন, একের পর এক ডাক্তারের কাছে দৌড়তে দৌড়তে রোগীর জটিলতা আরও বাড়ে। ঘনঘন ডাক্তার বদল করলে অনেক সময় একই ওষুধ ফের রোগীকে লিখে দেওয়া হয়, কারণ আগের প্রেসক্রিপশন হয়ত দেখেননি নতুন ডাক্তার। রোগীর ওপর কার্যত গিনিপিগের মতোই এক ডাক্তার থেকে আরেক ডাক্তারের ওষুধ চলতে থাকে। বারবার ডাক্তার বদল, চিকিত্‍সা পদ্ধতি বদলের ফলে সুস্থ হতেও অযথা বাড়তি সময় লেগে যায় । ফলে সেরে ওঠার বদলে, আরও অসুস্থও হয়ে পড়তে পারেন রোগী। তাই সুস্থ থাকতে বারবার ডাক্তার বদল না করার পরামর্শ দিয়েছেন বিষেশজ্ঞরা।